Lázaro abadata kꞌaya nʉmʉta Betania pʉwʉrʉdꞌebema basia, zhi nawekꞌaurãsidꞌa Maríata, Marta ũme maʉ̃ pʉwʉrʉdꞌebema basia.
Maʉ̃ Maríara Lázaro kꞌaya nʉmʉ nawekꞌaubara tẽãne kerata Jesús jẽrũne ʉ̃rʉ̃ weape izhi budꞌaba põãsã jaresia.
Zhi nawekꞌaurãbara bedꞌeata jarabuesidꞌa Jesúa mawũãnamarẽã: Nokꞌó, bʉa kʉãgꞌara kꞌaya nʉmʉã.
Jesúsbara maʉ̃ta ũrĩpe mawũãsia: Maʉ̃ mawũã kꞌaya nʉmʉrã bari beuidꞌebema ẽã, awuarabʉrʉ Daizeze zhi zromata kꞌawuadꞌaidꞌebema, mʉ Daizeze Warrata zhi zromata kꞌawuadꞌaidꞌebema.
Martara, Maríara, Lázarora Jesúsbara kʉãgꞌa basia.
Lázaro kꞌaya nʉmʉta ũrĩbʉrʉdꞌera wadꞌi ewari ũme bꞌesia izhi bꞌadꞌa maẽ.
Mobe maʉ̃ tẽã izha jʉrʉkuadꞌaa mawũãsia: Wakusa wãdrʉ Judea druaedꞌa.
Mawũãĩ izha jʉrʉkuadꞌabara mawũãsidꞌa: Miã Ũrãgꞌabari, dããrã ba ẽã judíorãba bʉra mongꞌaraba tabꞌaridꞌai badꞌapeadꞌara. ¿Maʉ̃ta wakusa maĩnu wãĩka?
Mawũãnaĩ Jesúsbara panaʉ̃ mawũãsia: ¿Ewarira doce hora ʉ̃na nʉmʉ ẽka? Ewaridꞌe nimirã tenedrʉ ẽã ẽjũã ʉ̃nata ũdu bꞌʉba.
Mawũãmina diamase nimirã tenedrʉya ʉ̃na nʉmʉ ẽãba.
Mawũãpe mawũãsia: Dazhirã bawara zhibiara Lázaro kꞌãĩ nʉmʉã, mawũãmina mʉrã wãña ʉ̃rʉ̃mane.
Mawũãĩ izha jʉrʉkuadꞌabara mawũãsidꞌa: Nokꞌó, mawũã kꞌãĩ nʉmʉbʉrʉ bꞌeya.
Mawũã jarabʉrʉbara Jesúsbara jara krĩñasia Lázaro beusita, mawũãmina ãzhara krĩchasidꞌa jarabʉrʉta ẽnaʉ̃ kꞌãĩ nʉmʉta.
Mawũẽ Jesúsbara jipa jara mawũãsia: Lázaro beusia.
Mʉrã marã kꞌarea sobia bꞌʉta mama bꞌa ẽbadꞌaba marãbara mʉnebema audre ĩjãnaña, mawũẽ wãnaña izhima.
Mobebʉrʉ Tomás Memerã abadabara dewaraurã Jesúsba jʉrʉkuadꞌaa mawũãsia: Dazhirãsidꞌa wãnaña izhi bawara beudꞌe.
Jesúsbara beudꞌara piradrʉbiya
Jesús zebʉrʉdꞌera Lázaro wuagꞌadꞌapeadꞌara ya ewari kĩmarẽ nʉmasia.
Betania pʉwʉrʉra bꞌasia Jerusalén kꞌaita, zhi wawarata bꞌasia kilómetro ũbea.
Judíorã bio zesidꞌa Martama, Maríama, aramaʉ̃ne kꞌopayadꞌaita ãzhi mebeata beusi baera.
Martabara Jesús uruta ũrĩbʉrʉdꞌera kĩrãzhu wãsia, mawũãmina Maríara bꞌesia dedꞌa.
Martabara Jesúa mawũãsia: Nokꞌó, bʉta nama bꞌasibʉrʉ mʉ nawewaura beu ẽbakꞌausia.
Mawũãmina mʉãrã kꞌawua bꞌʉa jõma bʉa Daizezea widꞌibʉrʉra izhara aribꞌaeya.
Mawũãĩ Jesúsbara mawũãsia: Bʉ nawewaura beudꞌata piradrʉya.
Mawũãĩ Martabara mawũãsia: Mʉãrã kꞌawua bꞌʉa beudꞌata piradrʉita beudꞌapeadꞌata piradrʉbʉdadꞌe ewari jõbʉrʉdꞌe.
Mawũãĩ Jesúsbara mawũãsia: Beudꞌara mʉã piradrʉbipe Daizeze ũme bꞌai jõ ẽã bꞌabiya. Mʉnebemata ĩjã bꞌʉra beubʉrʉsidꞌa zokꞌai bꞌaya.
Zokꞌai bꞌeba mʉnebemata ĩjã bꞌera jipa beu ẽã. ¿Maʉ̃ bʉara ĩjãĩka?
Mawũãĩ izhara mawũãsia: Ããjã Nokꞌó, mʉãrã ĩjã bꞌʉa bʉra zhãrã Ẽdrʉbita Daizeze Warrata zesia naʉ̃ ẽjũãẽna.
Jesús jẽgadꞌa Lázaro wuagꞌadꞌapeadꞌa maẽ
Mawũãpe Martabara zhi mebea María trʉ̃ne wãpe chupea mawũãsia: Miã Ũrãgꞌabarira nama bꞌʉa, bʉta trʉ̃ kꞌobꞌʉa.
Maríabara maʉ̃ta ũrĩpe ĩñabasia piradrʉpe zesia Jesúsma.
Jesús wadꞌi pʉwʉrʉdꞌe edꞌa ze ẽbasia, awuarabʉrʉ bꞌasia Martaba ũdudꞌa maẽ.
Dedꞌa judíorã María kꞌopaya bꞌebara María ĩñabasia piradrʉpe wãbʉrʉta ũdudꞌai, kꞌaidꞌu wãbʉdata mawũãsidꞌa: Zhi mebea wuagꞌadꞌapeadꞌaidꞌu jẽgadꞌe wã.
María Jesús kꞌobꞌʉ maẽ zebʉrʉdꞌe ũdui, izhi jẽrũ kꞌaita sãkꞌokꞌodꞌe kꞌobꞌepe mawũãsia: Nokꞌó, bʉta nama bꞌasibʉrʉ mʉ nawewaura beu ẽbakꞌausia.
Jesúsbara María jẽga bꞌʉta ũdubʉrʉdꞌe, judíorã izhi kꞌopaya bꞌesidꞌa jẽga kꞌobꞌeta ũdui kꞌãbãẽã sopuasia.
Mawũẽ mawũãsia: ¿Sãma wuagꞌasidꞌa? Mawũãĩ mawũãsidꞌa: Nokꞌó, akʉdꞌe zerua.
Jesús jẽgasia.
Mawũẽ judíorãbara mawũãsidꞌa: Akaudua sãwũã kʉãgꞌa basita.
Maʉ̃rã ʉ̃kʉrʉbara mawũãsidꞌa: ¿Naʉ̃bara daʉbꞌerrea bꞌʉta ne ũdubidꞌara, Lázarosidꞌa beubi ẽbaidꞌe bꞌasi ẽka?
Beudꞌata piradrʉdꞌa Lázaro
Jesús wakusa kꞌãbãẽã sopua zesia Lázaro wuagꞌadꞌapeadꞌa maẽ. Mama zobꞌeata nʉmʉta mongꞌara zromaba tapa nʉmasia.
Mawũẽ Jesúsbara mawũãsia: Mongꞌara ãĩ edaudua. Maʉ̃ne Marta zhi beudꞌa nawekꞌaubara mawũãsia: Nokꞌó, ya ʉ̃siasia ewari kĩmarẽ basi baera.
Mawũãĩ Jesúsbara mawũãsia: ¿Mʉã bʉaa jarasi ẽka bʉa mʉnebemata ĩjãrã ũduita zarea Daizezedꞌera?
Mobebʉrʉ beudꞌata bꞌʉdꞌapeadꞌa maẽbara mongꞌara ãĩ edasidꞌa. Mawũẽ Jesúsbara ʉ̃taa akʉ mawũãsia: Zeze, mʉã bʉaa zhibia jiya mʉã widꞌidꞌara bʉa ũrĩbʉrʉba.
Mʉãrã kꞌawua bꞌʉa bʉara mʉ bedꞌeara baridua ũrĩ bꞌʉta, mawũãmina mʉrã mawũã bedꞌeabʉrʉa kꞌabanata za kꞌobꞌe kꞌarea, aramaʉ̃ne ĩjãnamarẽã mʉrã bʉa zokꞌadꞌata.
Mawũãpe nemi jĩgua mawũãsia: ¡Lázaro ãĩ zerua!
Mawũãĩ beudꞌara ãĩ zesia, juwuata jẽrũta bʉra chubꞌasia wuaba, kĩrãsidꞌa bʉra chubꞌasia pañueloba. Mawũẽ Jesúsbara mawũãsia: Ẽnaʉ̃dua tebamarẽã.
Krĩcha jʉrʉdꞌapeadꞌa beadꞌaita Jesús
Mobebʉrʉ judíorã bio María kꞌopayadꞌaita zedꞌapeadꞌabara Jesúsba mawũã obʉrʉta ũdudꞌape ĩjãsidꞌa izhidꞌebemata.
Mawũãmina maʉ̃rãnebema ʉ̃kʉrʉra fariseorãma wãpe jarasidꞌa Jesúsba mawũã obʉrʉta.
Mawũẽ sacerdoterã nokꞌorãbara, fariseorãbara, nokꞌorã wagꞌaurãta ãba jʉredꞌape mawũãsidꞌa: ¿Kꞌãrẽta odꞌaipe? Jesúsbara bio onʉmʉã ũdudꞌakꞌata.
Kꞌãwũã idaribidꞌara izhidꞌebemata jõmaʉ̃ba ĩjãnaña, kꞌãwũãrã Roma bidꞌarãta zedꞌape Daizeze de dazhirãnerã ãrĩnaña, dazhirãsidꞌa beakuadꞌaya.
Mawũãnaĩ ãzhirãnebema abꞌa Caifás maʉ̃ añone sacerdote wagꞌauta bꞌʉba mawũãsia: Marãbara miã kꞌãrẽta kꞌawuadꞌa ẽã.
Miã marãbara kꞌawuadꞌa ẽã ũmakĩrã abꞌa jõmaʉ̃bari beuita audre bigata, Roma bidꞌarãba judíorã jõma beadꞌai kꞌãñabara.
Mawũãbʉrʉra izhikusauba mawũã ẽbasia, awuarabʉrʉ maʉ̃ añone izhita sacerdote wagꞌauta bꞌʉ baera Daizezedꞌeba mawũãsia Jesús beuita judíorã jõmaʉ̃bari.
Bari judíorãbari beuita ẽã, awuarabʉrʉ beuita Daizeze warrarã abꞌa nʉmʉĩta druaza bꞌeta.
Aramaʉ̃ne maʉ̃ ewadeba krĩchasidꞌa Jesús beadꞌaita.
Maʉ̃ kꞌarea judíorãne edꞌara Jesús ya dajada nimiba ẽbasia, awuarabʉrʉ mamaʉ̃bara wãsia drua drudrua tabꞌʉ kꞌaita, pʉwʉrʉta Efraín abadaidꞌu wãsia, mobe mama bꞌesia izha jʉrʉkuadꞌa bawara.
Kꞌaita bata nʉmasia Egiptodꞌeba ẽzoadꞌata krĩcha fiesta obadata judíorãba, mawũẽ fiesta nawedꞌa bio wãrĩzesidꞌa Jerusalén pʉwʉrʉedꞌa, Daizeze kĩrãbita nene ẽã kꞌobꞌaidꞌebemata odꞌai kꞌarea.
Zhãrãbara Jesús jʉrʉ bꞌeta Daizeze dedꞌa ewara maẽ ãzhirãĩnu mawũãsidꞌa: ¿Marãma sãwũãpe? ¿Fiesta badꞌera zeibʉka?
Sacerdoterã nokꞌorãbara, fariseorãbara jarasidꞌa iabꞌaʉba sãma bꞌʉta kꞌawuara jaramarẽã jidadꞌaita.